Ísland féll úr leik á Evrópumótinu í fótbolta í gær eftir 1-1 jafntefli gegn Frökkum. Liðið er það fyrsta sem tapar ekki leik á Evrópumóti og kemst ekki upp úr riðlinum.
Ísland gerði jafntefli við Belga, Ítali og Frakka en það dugði ekki til því Belgar unnu Ítali í gær sem tryggði þeim annað sæti D-riðils. Aðeins einu sinni áður hefur lið gert þrjú jafntefli í riðlakeppni Evrópumóts. Það var lið Portúgals sem gerði það á EM karla 2016. Liðið fór þá áfram og varð Evrópumeistari. Ísland er því fyrsta liðið sem situr eftir án þess að hafa tapað leik.
Ekki er leikið á Evrópumótinu í dag. Á morgun hefjast átta liða úrslit keppninnar. Þá mæta Englendingar Spánverjum klukkan 19. Eftir það er einn leikur á dag þar til á laugardag þegar Frakkar og Hollendingar mætast. Allir leikirnir hefjast klukkan 19. RÚV sýnir beint frá þeim öllum og EM stofan verður á sínum stað.
Heimsmethafinn Yulimar Rojas vann öruggan sigur í þrístökki kvenna á heimsmeistaramótinu í frjálsíþróttum í nótt. Hún stökk 15,47 metra og hjó nærri mótsmetinu. Katarbúinn Mutaz Essa Barshim vann í hástökki karla nokkuð örugglega. Hann felldi ekki hæð fyrr en hann var búinn að tryggja sér sigurinn með því að fara yfir 2,37 metra. Mikil spenna var í 1500 metra hlaupi kvenna. Faith Kipyegon frá Kenía varð heimsmeistari í annað sinn. Eþíópíukonan Gudaf Tsegay leiddi nánast allt hlaupið en þurfti á endanum að láta sér silfrið nægja.
Mótið fer fram í Oregon í Bandaríkjunum. Í nótt keppir Svínn Daniel Ståhl í kringukasti karla. Hann er lærisveinn Vésteins Hafsteinssonar og á titil að verja á mótinu. Þá er Norðmaðurinn Jakob Ingebrigtsen líklegur til afreka í 1500 metra hlaupi sem og landi hans Karsten Warholm í 400 metra grindarhlaupi. RÚV sýnir beint frá mótinu og hefst útsending á miðnætti.
Ísland féll úr leik á Evrópumótinu í fótbolta í gær eftir 1-1 jafntefli gegn Frökkum. Liðið er það fyrsta sem fellur úr leik eftir riðlakeppni Evrópumótsins án þess að tapa leik.